  Туспуктэм: Алексей Арзамасцев Наталия Сильвестрова 0+ 9-тӥ куартолэзе Ижкарын Быдӟым Атыкай ожын Вормон дырысен 78 ар тырмонэз пусъёзы. Туэ нырысьсэ быронтэм автополк ортчоз, Ижкарысь но Удмуртиысь геройёсын буре ваён борддор радъялозы, карын улӥсьёс но куноос Вормонлы сӥзем балетэз адӟыны быгатозы. Праздниклэн программаез сярысь журналистъёслы кар администрациын ортчем пресс-конференциын ивортӥзы. 2-8 куартолэзе «Рядом с тобой живёт ветеран» акци улсын Быдӟым Атыкай ожысь ветеранъёслэн азбаръёсазы концертъёс ортчозы. Вормон нунал 9 часын Ожысь но ужысь данлыкъя монумент доры сяська пононэн кутскозы. Вормон скверысь Ялан ӝуать тыл дорын Вормон волонтёръёс «Буре ваён борддор» («Стена памяти») акция радъялозы. Баннер вылэ Удмуртиысь геройёслэсь туспуктэмъёссэс печатлалозы. Туспуктэмъёсты али но люкало на, соин ик геройёсты данъяны мылыкыд карисьёс фотоосты udmurtia@vsezapobedu.com электрон почтае келяны яке «Иж-Волонтёр» центре (Красногеройской урам, 65) вайыны быгато. « Котькуд адямилэн, котькуд семьялэн аслаз героез. Кинлэн ке со ожын бырем герой, кинлэн ке со заводын ужась, яке со герой, кудӥз Ижевск – Балезино чугун сюресэз пуктӥз. Со геройёсты ми возьматомы "Стена памятиын" » Евгения Сундукова, «Центр активных коммуникаций» ужъюртлэн кивалтӥсез Шор карлудын туспуктэмъёсын «Истории нашей победы» адӟытон усьтӥськоз. Ижын улӥсьёс но куноос Быдӟым Атыкай оже но нимысьтыз ожгар ужрадэ пыриськемъёслэн историосынызы тодматскыны быгатозы. Адӟытон быдэс толэзь ӵоже ужалоз. 10 часын Вормон Парад но Удмуртиысь военно-патриотической огазеяськонъёслэн, кужымо ёзэсъёслэн, промышленной предприятиослэн шествизы кутскоз. «Транспорт ветерана» ӵектос улсын волонтёръёс ветеранъёслы ужрадэ лыктыны юрттозы. Парадэ нырысьсэ Беларусьысь дышетскисьёс пыриськозы. Озьы ик кинологъёс, кадетъёс, ожгар ужрадъёсы пыриськемъёс ортчозы. Парадлэн технической люкетаз нырысьсэ «Гранат-4» кыдёкысен чаклась огъетэз но «Тайфун» бронемашинаез аӟыны луоз. Парад бере Шор карлудын, Наговицын нимо урамын, Кун Кенешлэн парковкаяз, «Уж данлыкъя кар» стела дорын но Кивалтэтлэн юртэз сьӧрысь ротондаын «1418 шагов по дороге памяти» нимын огазеям тематической площадкаос ужаны кутскозы. Котькуд площадкаын нимысьтыз ожгар ужрадэ пыриськисьёслы гожтэт гожтыны луоз. Тодэ вайытом, туэ «Быронтэм полклэн» шествиез Удмуртиын уз луы. Со интые элькунын улӥсьёс «Быронтэм автополке» пыриськыны быгато: геройлэсь туспуктэмзэ машина укное поныса ветлыны. « Со Ижкарысь котькуд улӥсьлэн мылкыдыз но быгатонлыкез: аслаз героез сярысь таӵе амалэн вераны » Евгения Сундукова, «Центр активных коммуникаций» ужъюртлэн кивалтӥсез 11 часын Шор карлудын кырӟанъя но эктонъя А. В. Мамонтов нимо «Италмас» ансамбль «Песни Победы» концерт возьматоз. 12 часын «Равняемся на героев» элькун учкон-вожвылъяськонлэн финалэзлэн берпуметӥ люкетэз ортчоз. Со бере «Эстафета Мира» капчи атлетикая ӵошатскон кутскоз. 19 часын Иж тыметлэн ярдураз «ZA отцов и сыновей» калык хор ожгар кырӟанъёсты быдэстоз. Акция туэ куинетӥзэ ортчоз. Хоре вань мылкыд карисьёс пыриськыны быгато. Кырӟан кылъёсты «ВКонтакте» мерлыко вотэсысь «Совет Отцов Удмуртской Республики» огинысь шедьтыны луоз. 19 часын но 30 минутын тымет дурын ик «Истории нашей победы» концерт радъяськоз. Со дыре Шор карлудын «Шулдыр ӝыт» эстрада ансамбль «Помнит сердце, не забудет никогда…» концерт возьматоз. Бӧрысь В. Г. Стариков нимо кадет корпусысь дышетскисьёс «Ты нужен России!» концерт ортчытозы. 21 часын Иж тыметлэн ярдураз «Свеча памяти» акция луоз. Волонтёръёс сюсьтылъёсын «Победа» кыл пӧрмытозы. 21 часын но 30 минутын Шор карлудын Николай Маркеловен пуктэм «Танец жизни – симфония Победы» балетэз адӟыны луоз. « Авторский балет вералоз эктон пыр, мар со вормон, кызьы со сётӥськиз милям калыкмылы, кыӵе со курадӟон ваиз. Ми понна со выль амал, малы ке шуоно нырысьсэ ми Шор площадьын, открытый площадкаын, возьматомы балет, кудӥз сӥземын Вормонлы » Евгения Сундукова, «Центр активных коммуникаций» ужъюртлэн кивалтӥсез 22 часын праздник программаез «День Победы» кырӟанэн йылпумъялозы. Туэ Удмуртиысь каръёсын праздниклы сӥзем салют уз лэзьялэ. Тодэ вайытом, Шор карлудын Вормон Парадлы дасяськонъёс мыно ни. Соин валче 3-тӥ, 5-тӥ но 7-тӥ куартолэзе ӝытазе куд-ог сюресъёсты ворсаллялозы. Тегъёс: ВормонНунал БыдӟымАтыкайож Ижкар Удмуртия  